CELEX: 32021D0316(02)
Language: sk
Date: 2021-03-11 00:00:00
Title: Rozhodnutie Komisie z 11. marca 2021 o schválení metodiky technického posudzovania testovaných výrobkov, ktorá pomáha pri určovaní tabakových výrobkov s charakteristickou arómou 2021/C 89 I/01

16.3.2021   
               
               
                  SK
               
               
                  Úradný vestník Európskej únie
               
               
                  CI 89/1
               
            
         ROZHODNUTIE KOMISIE
         z 11. marca 2021
         o schválení metodiky technického posudzovania testovaných výrobkov, ktorá pomáha pri určovaní tabakových výrobkov s charakteristickou arómou
         (2021/C 89 I/01)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na vykonávacie rozhodnutie Komisie (EÚ) 2016/786 z 18. mája 2016, ktorým sa stanovuje postup na zriadenie a fungovanie nezávislého poradného výboru na pomoc členským štátom a Komisii pri určovaní toho, či tabakové výrobky majú charakteristickú arómu (1), a najmä na jeho článok 9 ods. 2,
         keďže:
         
                     (1)
                  
                  
                     Smernicou Európskeho parlamentu a Rady 2014/40/EÚ (2) sa zakazuje uvádzanie tabakových výrobkov (cigariet a tabaku na vlastnoručné zhotovenie cigariet) s charakteristickými arómami na trh.
                  
               
                     (2)
                  
                  
                     Vykonávacím nariadením Komisie (EÚ) 2016/779 (3) sa stanovujú jednotné pravidlá týkajúce sa postupov na určenie toho, či tabakový výrobok má charakteristickú arómu.
                  
               
                     (3)
                  
                  
                     V súlade s vykonávacím rozhodnutím (EÚ) 2016/786 má nezávislý poradný výbor (ďalej len „výbor“) špecifikovať a v prípade potreby aktualizovať metodiku technického posudzovania tabakových výrobkov, ktorú mu predložil členský štát alebo Komisia na účely vypracovania stanoviska k tomu, či tieto výrobky majú alebo nemajú charakteristickú arómu.
                  
               
                     (4)
                  
                  
                     Výbor na svojom zasadnutí 24. júna 2020 prijal „metodiku, ktorá má podporiť rozhodovanie o tom, či daný tabakový výrobok má charakteristickú arómu“, v ktorej znení bolo 2. septembra 2020 uskutočnených niekoľko drobných úprav.
                  
               
                     (5)
                  
                  
                     V súlade s článkom 9 ods. 2 vykonávacieho rozhodnutia (EÚ) 2016/786 sa metodika technického posudzovania testovaných výrobkov na účely určenia, či tieto tabakové výrobky majú charakteristickú arómu, má predkladať generálnemu riaditeľovi na schválenie a uplatňuje sa až po udelení takéhoto schválenia.
                  
               ROZHODLA TAKTO:
         
            Jediný článok
            Metodika technického posudzovania testovaných výrobkov, ktorá pomáha pri určovaní tabakových výrobkov s charakteristickou arómou, stanovená v prílohe k tomuto rozhodnutiu sa týmto schvaľuje.
         
         
            V Bruseli 11. marca 2021
            
               
                  Za Komisiu
               
               Sandra GALLINA
               
                  generálna riaditeľka
               
               
                  Generálne riaditeľstvo pre zdravie a bezpečnosť potravín
               
            
         
         
            (1)  Ú. v. EÚ L 131, 20.5.2016, s. 79.
         
            (2)  Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1).
         
            (3)  Vykonávacie nariadenie Komisie (EÚ) 2016/779 z 18. mája 2016, ktorým sa stanovujú jednotné pravidlá týkajúce sa postupov na určenie toho, či tabakový výrobok má charakteristickú arómu (Ú. v. EÚ L 131, 20.5.2016, s. 48).
      
      
         
            PRÍLOHA
            Metodika technického posudzovania testovaných výrobkov, ktorá pomáha pri určovaní tabakových výrobkov s charakteristickou arómou
            Použitie na cigarety a výrobky na vlastnoručné zhotovenie cigariet
            Schválená nezávislým poradným výborom pre charakteristické arómy v tabakových výrobkoch na 21. zasadnutí 24. júna 2020, pričom v znení sa 2. septembra 2020 uskutočnilo niekoľko drobných úprav.
            
                        V tejto správe sa uvádza konsolidované znenie metodiky na podporu rozhodovania o tom, či tabakový výrobok má charakteristickú arómu. Túto metodiku pripravuje nezávislý poradný výbor pre charakteristické arómy v tabakových výrobkoch a sú v nej zohľadnené vstupy technickej skupiny [vykonávacie rozhodnutie Komisie (EÚ) 2016/786 z 18. mája 2016] a najlepšie dostupné postupy v tejto oblasti.
                        V súlade s článkom 19 vykonávacieho rozhodnutia (EÚ) 2016/786 uverejní Komisia metodiku na osobitnej webovej lokalite a poskytne odkaz na túto webovú lokalitu z registra expertných skupín.
                        Viac informácií nájdete nahttps://ec.europa.eu/health/tobacco/products/characterising_flavours/panel_en ahttps://ec.europa.eu/transparency/regexpert/index.cfm?do=groupDetail.groupDetail&groupID=3452&NewSearch=1&NewSearch=1.
                     
                  
               VYHLÁSENIE O ODMIETNUTÍ ZODPOVEDNOSTI
            
            V správach/stanoviskách nezávislého poradného výboru pre charakteristické arómy v tabakových výrobkoch (IAP) sa uvádzajú názory nezávislých vedcov, ktorí sú členmi IAP. Správy/stanoviská uverejňuje Európska komisia iba v pôvodnom jazyku.